AZ EURÓPAI PARLAMENT, A TANÁCS, A BIZOTTSÁG, A BÍRÓSÁG, A SZÁMVEVŐSZÉK, AZ EURÓPAI GAZDASÁGI ÉS SZOCIÁLIS BIZOTTSÁG, A RÉGIÓK BIZOTTSÁGA ÉS AZ EURÓPAI UNIÓ OMBUDSMANJA HATÁROZATA
(2005. január 26.)
az Európai Közigazgatási Iskola megszervezéséről és működtetéséről
(2005/119/EK)
AZ EURÓPAI PARLAMENT, A TANÁCS, A BIZOTTSÁG FŐTITKÁRAI, A BÍRÓSÁG HIVATALVEZETŐJE, A SZÁMVEVŐSZÉK, A GAZDASÁGI ÉS SZOCIÁLIS BIZOTTSÁG, A RÉGIÓK BIZOTTSÁGA FŐTITKÁRAI ÉS AZ EURÓPAI UNIÓ OMBUDSMANJÁNAK KÉPVISELŐJE,
tekintettel a 259/68/EGK, Euratom, ESZAK) (1) tanácsi határozatban elfogadott Európai Közösségek tisztviselőinek és egyéb alkalmazottjainak személyzeti szabályzatára és különösen annak 24. cikkének (3) és (4) bekezdésére,
tekintettel a 2005/118/EK Európai Parlament, a Tanács, a Bizottság, a Bíróság, a Számvevőszék, az Európai Gazdasági és Szociális Bizottság, a Régiók Bizottsága és az Európai Unió Ombudsmanjának az Európai Közigazgatási Iskola létrehozásáról szóló, 2005. január 26-i határozatára (2) és különösen annak 5. cikkére,
a Személyzeti Bizottsággal folytatott konzultációt követően,
mivel:
(1)
A képzés terén megvalósítandó intézmények közötti együttműködést meg kell erősíteni, elsősorban a közösségi értékeknek a közösségi intézményekbe való eljuttatása céljából. Egy ilyen együttműködés nem elhanyagolható többletértékeket hordoz, különösen a képzésbe biztosított bejutás, a kínálat kiszélesítése és a fajlagos költségek csökkentése területén.
(2)
A megfelelő vezetés elve szerint az Európai Közigazgatási Iskola (a továbbiakban „Iskola”) létrehozása folyamán előrelátó megközelítést kell elfogadni.
(3)
Az Iskola létrehozására vonatkozó határozat a főtitkárok, a Bíróság hivatalvezetője és az Ombudsman képviselője megítélésére bízza azon képzési területek meghatározását, amelyek az Iskola feladatkörébe tartoznak.
(4)
Amennyiben valamely aláíró intézmény olyan személyzeti politikába kezd, amelyhez az Iskolára bízott képzés szükséges, e politika támogatására biztosítani kell ezen intézmény részére egy minimális részvételi férőhelyet az Iskola által szervezett tanfolyamokon, főleg akkor, ha az érintett képzés kötelező, vagy meghatározott, többek között vezetői tisztségek betöltésének feltétele.
(5)
Az Iskola, mint minden más képzési intézmény részesül az európai szinten hálózati formában működő együttműködések előnyeiből.
(6)
Pontosítani kell az Iskola és az Európai Közösségek Személyzeti Felvételi Hivatalának az Iskola létrehozásáról szóló határozat 4. cikkében előírt kapcsolódási módjait,
A KÖVETKEZŐKÉPPEN HATÁROZTAK:
1. cikk
Az Európai Közigazgatási Iskola feladatai
(1) Az Európai Közigazgatási Iskola (a továbbiakban „Iskola”) kidolgozza, megvalósítja és kiértékeli az Iskola létrehozásáról szóló határozatot aláíró intézmények (a továbbiakban „Intézmények”) számára az alábbi képzési tevékenységeket:
a)
a vezető tisztségviselőknek és egyéb olyan alkalmazottaknak tartott tanfolyamok, akiknek hivatalos tisztségeket ajánlanak vagy ajánlhatnak fel;
b)
az állomány új tagjainak hivatalba lépéséhez szükséges tanfolyamok;
c)
a Személyzeti Szabályzat 45a. cikkében meghatározott a különböző tisztség-csoportok közötti átjáráshoz szükséges kötelező képzések.
(2) Az 1. cikk a) és b) pontjában megjelölt vezetői és hivatalba lépési tanfolyamokat illetően az igények alapján az Iskola által szervezett tanfolyamok mellett minden intézet szervezhet kiegészítő kurzusokat. Az 1. cikk c) pontjában meghatározott tanfolyamokat kizárólag az Iskola tarthat.
2. cikk
Az Intézmények kötelezettségei
(1) Az intézményeknek a kinevezésre hatáskörrel rendelkező hatósága az igazgatótanács által a 7. cikk g) pontjának megfelelően elfogadott módon köteles elegendő számú tisztségviselő-előadót bocsátani az Iskola rendelkezésére.
(2) Az Iskola kérelmére az intézmények kötelesek az igazgatótanács által meghatározott módon tantermeket az Iskola használatába bocsátani, attól függően, hogy azok milyen mértékben állnak a rendelkezésükre.
3. cikk
Egyéb szolgáltatások
(1) Az Iskola az igazgatója és más közösségi szerv, hivatal, vagy ügynökség által megkötött egyezmény alapján ez utóbbiak kérésére résztvevőket vehet fel az általa az intézmények számára tartott tanfolyamok szabad helyeire.
(2) Az Iskola az 1. cikk (1) bekezdés c) pontjában meghatározott speciális képzéseknél a bejelentett igények figyelembevételével évente meghatározott számú helyet tart fenn a közösségi szervek, hivatalok és ügynökségek részére, így biztosítva a tisztségviselők részére az őket a személyzeti szabályzat 45a. cikke alapján megillető egyenlő bánásmódot. E helyek számát és a költségekből való részvétel mértékét az igazgatótanács évente határozza meg.
(3) Adott esetben írásos megegyezés útján az Iskola felvehet a képzési programjába közösségi szerv, hivatal vagy ügynökség által igényelt tanfolyamot, feltéve, hogy ez a tevékenység nem gátolja az intézmények részére tartott tanfolyamokat. Minden ilyen megállapodásnak rendelkeznie kell az Iskola által nyújtott szolgáltatás finanszírozási módjairól és hatályba csak az igazgatótanács előzetes jóváhagyásával léphet.
(4) Adott esetben valamely közösségi intézmény, szerv, hivatal vagy ügynökség kérelmére az Iskola segítséget nyújt a képzési tervezet elkészítésében vagy a feladatkörébe tartozó bármely más tevékenységi formában, feltéve, hogy az Iskola igazgatója erről megállapodást kötött, amely tartalmazza a szolgáltatás finanszírozási feltételeit.
4. cikk
Panaszok és kérelmek
(1) A személyzeti szabályzat 90. cikkének értelmében az Iskola igazgatója gyakorolja a kinevezésre jogosult személy jogkörét minden, az Iskola feladataira vonatkozó panasz esetén.
(2) Ilyen panasz esetében, amennyiben döntésével meg kívánja erősíteni az eredeti határozatát, az Iskola igazgatója egyeztetni köteles az igazgatótanács elnökével.
(3) Az Iskola bármilyen, a jelen határozat alapján hatáskörébe tartozó kérdésben választ ad az Európai Ombudsman részére.
5. cikk
A tevékenységek szervezése
(1) Általános szabályként az Iskola által szervezett tanfolyamokat Brüsszelben és Luxembourgban tartják meg, de a szolgáltatás más helyen is teljesíthető, amennyiben ez nem sérti a normális vezetés elvét.
(2) Az igazgatótanács felügyeli azt, hogy az intézmények személyzete kiegyensúlyozott arányban juthasson be a tanfolyamokra. Különösen arra ügyel, hogy az Iskola elegendő számú részvételi lehetőséget biztosítson az egyes intézményeknek olyan, az Iskola feladatkörébe utalt tanfolyamoknál, amelyek kötelezőek, vagy egyes meghatározott tisztségek, elsősorban vezetői tisztségek betöltésének feltételei. Az éves munkaprogram kidolgozása keretében az érdekelt intézmény közli a fent említett igényét. A munkaprogram kidolgozása során az adott tanfolyamokhoz a megfelelő prioritást társítják.
(3) Ahhoz, hogy különleges és átmeneti helyzetekhez tudjon alkalmazkodni, az aláíró intézmények a kapcsolódó költségvetési eszközök megajánlásával kérhetik az Iskolát, hogy részükre az állományszámban megállapított kvótán felül további részvételi számot engedélyezzen. Ebben az esetben alkalmazni kell a 3. cikk (2) bekezdését.
(4) Az iskola együttműködhet más közigazgatási iskolákkal, hasonló területen működő intézetekkel vagy egyetemekkel. Ezek az együttműködések kölcsönös párbeszéd formájában is történhetnek.
6. cikk
Igazgatótanács
Amíg az Iskola az Európai Közösségek Személyzeti Felvételi Hivatalához (a továbbiakban „Hivatal”) kapcsolódik, az Iskola igazgatótanácsának feladatkörét a Hivatal igazgatótanácsa látja el, az Európai Parlament, a Tanács, a Bizottság főtitkárai, a Bíróság hivatalvezetője, a Számvevőszék, a Gazdasági és Szociális Bizottság, a Régiók Bizottsága főtitkárai és az Európai Unió Ombudsmanjának képviselője 2002/621/EK határozatának (3) 5. cikke szerint.
7. cikk
Az igazgatótanács feladata
Az igazgatótanács az alábbi feladatokat látja el az intézmények közös érdekében:
a)
minősített többséggel jóváhagyja az Iskola működési szabályzatát;
b)
az Iskola igazgatójának javaslatára egyszerű többséggel jóváhagyja az Iskola szervezeti felépítését;
c)
a költségvetési eljárás keretében, az Iskola igazgatója által elkészítet tervezet alapján minősített többséggel megállapítja az Iskola tervezett bevételeinek és kiadásainak mértékét, amelyet továbbít a Bizottságnak; egyidejűleg javaslatot tesz a Bizottságnál azokra a kiigazításokra, amelyek bevezetését szükségesnek ítéli az Iskola állománytervében;
d)
egyszerű többséggel jóváhagyja az intézmények, szervezetek, hivatalok és ügynökségek részére ellenszolgáltatás fejében nyújtott kiegészítő szolgáltatásokat és tarifáikat és a szolgáltatásnyújtás feltételeit;
e)
az Iskola igazgatójának javaslatára egyhangú döntéssel jóváhagyja a munkaprogramot. Ez a program tartalmazza azokat a szolgáltatásokat is, amelyek nem kapcsolódnak közvetlenül a képzésekhez;
f)
az Iskola igazgatója által elkészített tervezet alapján minősített többséggel jóváhagyja a vezetésnek az elvégzett munkákra és az Iskola által nyújtott szolgáltatásokra vonatkozó minden egyes bevételi és kiadási tételt tartalmazó éves jelentését. Ezt a könyvvizsgáló által megvizsgált jelentést minden év május elsejéig továbbítja az intézményeknek;
g)
a felmerülő képzési igények alapján minősített többséggel határoz azokról a feltételekről, amelyekkel az egyes intézmények tisztviselő-előadókat bocsátanak az Iskola rendelkezésére.
8. cikk
Kinevezések
(1) Amíg az Iskola az Európai Közösségek Személyzeti Felvételi Hivatalához tartozik, addig az Iskola igazgatójának feladatkörét a Hivatal igazgatója látja el.
(2) Az Iskola igazgatója látja el az Iskola kinevezési jogkörét.
(3) Az Iskola igazgatója tájékoztatja az igazgatótanácsot a kinevezésekről, a szerződések aláírásáról, a hirdetésekről vagy a tisztségviselőket vagy egyéb alkalmazottakat érintő fegyelmi eljárásokról.
(4) Amikor a kinevezési jogkör gyakorlója dönt az Iskolában betöltetlen munkahely betöltéséről, haladéktalanul intézkednie kell, hogy arról a Közösségek összes intézményében dolgozó tisztségviselő tudomást szerezzen.
(5) Az Iskola az alapvető feladataiba nem tartozó feladatok elvégzéséhez az Európai Közösségek egyéb alkalmazottaira vonatkozó szabályzat 3a. cikk (1) bekezdése c) pontja szerint szerződéses úton egyéb alkalmazottak munkáját is igénybe veheti.
9. cikk
Az Iskola igazgatójának feladatai és a személyzeti vezetés
(1) Az igazgató felel az iskola megfelelő működéséért. Az igazgatótanács hatáskörébe tartozó ügyekben ez utóbbi irányítása alatt működik. Biztosítja az igazgatótanács működésével kapcsolatos titkársági feladatok ellátását, ez utóbbinak beszámol feladatai elvégzéséről és javaslatokat terjeszt elő az Iskola megfelelő működésére.
(2) A személyzeti vezetőket érintő igazgatási eljárásokat, mint amilyenek az illetményekre és szabadságolásokra, valamint a beteg-, baleset- és nyugdíjbiztosítási pénztárakra vonatkozó ügyek, ugyanolyan feltételekkel kell lefolytatni, mint a Bizottság tisztségviselői és az egyéb alkalmazottai esetén. Ez a lista nem kizárólagos és az Iskola egyéb téren is megállapodhat a Bizottsággal.
10. cikk
Az Iskola vezetője
(1) Arra az időre, amíg az Iskola az Európai Közösségek Személyzeti Felvételi Hivatalához kapcsolódik, a Bizottság a Hivatal igazgatótanácsának ajánlatára egyszerű többséggel iskolavezetőt nevez ki. Az iskolavezető kinevezése előtt a Bizottság szigorúan kötve van a követendő eljárási szabályokhoz, különösen az állás meghirdetése és a pályázók meghallgatás tekintetében.
(2) Az iskolavezető az igazgató irányításával felel az Európai Közigazgatási Iskola létrehozásáról szóló határozat 2. cikkében meghatározott feladatok ellátásáért. A hatáskörébe tartozó ügyekben tanácskozási joggal részt vesz az igazgatótanács ülésein.
11. cikk
Pénzügyek
(1) Az Iskola javadalmazása, amelynek teljes összege a Bizottságra vonatkozó költségvetési szakaszon belül külön költségvetési tételt képez, részletesen e szakasz mellékletében jelenik meg. Ez a melléklet bevételek és kiadások formájában jelenik meg, és a költségvetési szakaszokkal megegyező módon kerül részletezésre.
(2) Az Iskola létszámterve a Bizottság létszámtervének mellékletét képezi.
(3) Az Iskola mellékletében feltüntetett előirányzatok kapcsán az igazgatótanács javaslata alapján a Bizottság engedélyezésre felhatalmazott tisztségviselőket delegál az Iskola igazgatójához, és meghatározza a megbízás határait és feltételeit. Az Iskola által ellenszolgáltatás fejében nyújtott kiegészítő szolgáltatásokról illetően, ezek elvégzése után az igazgatótanács tájékoztatja a költségvetési hatóságot a melléklet költségvetési tételébe így bekerülő összegek bontásáról.
(4) Az Iskola költségvetését az 1605/2002/EK, Euratom tanácsi rendeletnek (4) megfelelően kell megalkotni és végrehajtani.
(5) Amíg az Iskola az Európai Közösségek Személyzeti Felvételi Hivatalához tartozik, addig az (1) és (4) bekezdésben foglalt pénzügyi rendelkezések, különösen az Iskola javadalmazása és a létszámterv a Hivatal költségvetésének keretében történik. Ahhoz, hogy az Iskola rendelkezésére álló források elkülöníthetőek legyenek, a költségvetési szabályok betartása mellett a létszámterv a Hivatal létszámterve bevezetésének elkülönített részét képezi, és az Iskola működtetésére előirányzott összegek a IV. melléklet elkülönített cikkében kerülnek csoportosításra.
12. cikk
A feladatok felülvizsgálata
(1) Az 1. cikk (1) bekezdésében meghatározott feladatok tekintetében a jelen határozatot legkorábban az Iskola létrehozását követő három év múlva kell felülvizsgálni.
(2) Egy esetleges felülvizsgálathoz az igazgató részletes jelentése alapján az igazgatótanácsnak a 2002/621/EK határozat 5. cikke (6) bekezdésének megfelelő minősített többségével és e céllal elfogadott javaslatára a főtitkárok, a Bíróság hivatalvezetője és az Ombudsman egyhangú megállapodása szükséges.
13. cikk
A Hivatalhoz való kapcsolódás felülvizsgálata
(1) Legkésőbb az Iskola működésének harmadik éve végén a Hivatal vezetője részletes jelentést készít az igazgatótanács részére az Iskola és a Hivatal igazgatási összekapcsolódásáról. Az igazgatótanács a 4. cikk (3) bekezdésében az Iskola létrehozására előírt módon dönt az összekapcsolódás megszüntetéséről. Abban az esetben, ha az igazgatótanács az összekapcsolódás folytatásáról dönt, akkor e döntést indokolással ellátott véleménynek kell kísérnie.
(2) Abban az esetben, ha az igazgatótanács az (1) bekezdésben foglalt eljárás során úgy határoz, hogy meghosszabbítja a kapcsoltsági időszakot, határozatában fel kell tüntetnie a határozata felülvizsgálatának időpontját.
14. cikk
Hatálybalépés
Ez a határozat az Európai Unió Hivatalos Lapjában való kihirdetésének napján lép hatályba.
Kelt Brüsszelben, 2005. január 26-án.